<classify> OFISA Elimu Mkoa wa Shinyanga, Mohamed Kahundi amesema wanafunzi wengi wamekuwa wakifaulu masomo ya sayansi zaidi wanapofanya kwa vitendo kuliko kuandika.Aidha, amesema kuna changamoto nyingi zinazozikabili shule za sekondari ikiwemo ukosefu wa nishati ya umeme. Akizungumza kwenye kikao cha wadau wa elimu mkoani Shinyanga, Kahundi alisema wanafunzi wamekuwa wakifanya vibaya masomo ya sayansi kuliko mengine kutokana na uhaba wa maabara kwenye baadhi ya shule. Kahundi alisema wanafunzi wengi wamekuwa wakifaulu masomo ya sayansi zaidi wanapofanya kwa vitendo kuliko kuandika, hivyo kuna kila sababu ya kuwapo kwa maabara zenye nishati ili wafanye vizuri.Mkuu wa Shule ya Sekondari Mangu iliyopo Kata ya Shagihilu wilayani Kishapu, Agness Mhando alisema shule hiyo ina tatizo la ukosefu wa nishati ya umeme hali ambayo imekuwa ikisababisha wanafunzi kushindwa kusoma kwa vitendo masomo ya sayansi licha ya kuwepo maabara za kutosha. Hivi sasa tunatumia nishati ya sola kwa ajili ya kuwasaidia wanafunzi kupata mwanga kwa wale wanaokaa hosteli, lakini hata hivyo haitoshelezi mahitaji imekuwa ni changamoto kubwa upande wa maabara wanafunzi wanaochukua masomo ya sayansi wanashindwa kusoma kwa vitendo kutokana na sola kuzidiwa nguvu hivyo kushindwa kuendelea na mazoezi, alisema Mhando.Baadhi ya wanafunzi wa shule hiyo, Lanizio Nkalango na Aogenia Pesambili walisema changamoto ni kubwa, hivyo wameiomba serikali kuwasaidia ili wasome katika mazingira salama kwa kuwapatia nishati ya umeme. Hapa shuleni tuna changamoto ya ukosefu wa nishati ya umeme kwani tunatumia sola ambayo nayo wakati mwingine inazima ghafla, alisema Pesambili.Diwani wa Kata ya Shagihilu, Mohamed Amani alikiri kuzitambua changamoto hizo na kwamba wanaendelea kuzifanyia kazi ili kuwaondolea kero hiyo wanafunzi na kufanya kuwa kwenye mazingira mazuri. Kinachonisikitisha shule hii imesahaulika kuwekewa umeme wa REA wakati kipaumbele cha serikali ni kwenye taasisi na kutoka nguzo ilipo mpaka hapa shuleni hata mita moja haifiki, umeme unawaka kijijini, lakini hapa hakuna umeme, alisema diwani Amani. Katibu Tawala wa Wilaya ya Kishapu, Shadrack Kengese aliwataka wanafunzi kusoma kwa bidii huku akisema atafuatilia kujua sababu za kutopeleka umeme kwenye shule hiyo wakati umeme wa REA umeshafika kijijini hapo.  <topic>: kitaifa 